***Η Νύχτα με τις Μάσκες*** (πρωτότυπος τίτλος: ***Ηalloween***) είναι μια αμερικάνικη ταινία σλάσερ του 2018 σκηνοθετημένη από το Ντέιβιντ Γκόρντον Γκριν και σε σενάριο των Τζεφ Φράντλι και Ντάνι Μακμπρίντ. Είναι το ενδέκατο μέρος στη σειρά ταινιών *Η Νύχτα με τις Μάσκες* και μια άμεση συνέχεια της ομώνυμης ταινίας του 1978, ενώ αγνόησε όλα τα προηγούμενα σίκουελ. Πρωταγωνιστεί η Τζέιμι Λι Κέρτις και ο Νικ Καστλ οι οποίοι επιστρέφουν στους ρόλους των Λόρι Στρόουντ και Μάικλ Μάγιερς αντίστοιχα, με το κασκαντέρ Τζέιμς Τζουντ Κόρτνεϊ να υποδύεται επίσης το Μάγιερς. Στη ταινία πρωταγωνιστούν επίσης οι Τζούντι Γκιρ, Άντι Μάτικακ, Γουίλ Πάτον και Βιρτζίνια Γκάρντνερ. Η πλοκή ακολουθεί τη ζωή της Λόρι Στρόουντ, η οποία υποφέρει από διαταραχή μετατραυματικού στρες και ετοιμάζεται να αντιμετωπίσει το Μάικλ Μάγιερς σε μια τελευταία αναμέτρηση στη νύχτα του Χαλοουίν, σαράντα χρόνια αφού επέζησε από τη δολοφονική του μανία.

Μετά από τη κυκλοφορία της *Νύχτας με τις Μάσκες II* του Ρομπ Ζόμπι, το οποίο ήταν η συνέχεια του ριμέικ του 2007, υπήρχαν σχέδια για δυο ακόμη διαδοχικές ταινίες από τη πρώην κάτοχο των δικαιωμάτων Dimension Films, όμως καμία δεν υλοποιήθηκε. Ως αποτέλεσμα, το στούντιο έχασε τα πνευματικά δικαιώματα, τα οποία αργότερα απέκτησε η Blumhouse Productions με την ανάμειξη του Τζον Κάρπεντερ. Ο Κάρπεντερ, που διαφωνούσε με την απεικόνιση του δολοφόνου Μάικλ Μάγιερς στο ριμέικ, σχεδίαζε να βοηθήσει το στούντιο για να φτιάξει την επόμενη ταινία *Η Νύχτα με τις Μάσκες* σε αυτό που εκείνος θεωρούσε ως τρομακτικότερο από τα προηγούμενα σίκουελ. Οι παραγωγοί ταινιών Ντέιβιντ Γκόρντον Γκριν και Ντάνι Μακμπρίντ οι οποίοι ήταν ήδη θαυμαστές της σειράς ταινιών, πρότειναν το όραμα τους στη Blumhouse και στο Κάρπεντερ. Εκείνοι το αποδέχθηκαν και ανέπτυξαν ένα άμεσο σίκουελ της πρώτης ταινίας, με τη Τζέιμι Λι Κέρτις και το Νικ Καστλ να επιστρέφουν στους ρόλους της Λόρι Στρόουντ και Μάικλ Μάγιερς αντίστοιχα.

Η *Νύχτα με τις Μάσκες* έκανε πρεμιέρα στο Toronto International Film Festival στις 8 Σεπτεμβρίου 2018 και κυκλοφόρησε στους κινηματογράφους των Ηνωμένων Πολιτειών στις 9 Οκτωβρίου 2018 από τη Universal Pictures, με το συγκεκριμένο διανομέα να συμμετέχει για πρώτη φορά μετά το *Η Νύχτα με τις Μάσκες III: Η Εποχή της Μάγισσας* (1982). Σε γενικές γραμμές η ταινία απέσπασε θετικές κριτικές, με πολλούς να το θεωρούν το καλύτερο σίκουελ και μια καλή επιστροφή για τη σειρά ταινιών, και ιδιαίτερα επαίνεσαν την ερμηνεία της Τζέιμι Λι Κέρτις. Η *Νύχτα με τις Μάσκες* του 2018 ξεπέρασε τα 255 εκατομμύρια δολάρια παγκόσμια, κάνοντας τη ταινία την επικερδέστερη στο franchise αλλά εκτός από αυτό έγινε η κορυφαία σε έσοδα ταινία σλάσερ σε μη προσαρμοσμένα δολάρια, σπάζοντας το ρεκόρ που έθεσε το *Scream* το 1996, ενώ πραγματοποίησε και άλλα ρεκόρ στο box office. Ένα σίκουελ, το *Η Νύχτα με τις Μάσκες Σκοτώνει* κυκλοφόρησε στις 15 Οκτωβρίου 2021, ενώ ακόμη ένα με την ονομασία *Η Τελευταία Νύχτα με τις Μάσκες* κυκλοφόρησε στις 14 Οκτωβρίου του 2022.

Πλοκή
-----

Στις 29 Οκτωβρίου 2018, ο Μάικλ Μάγιερς, ο οποίος έχει κλειστεί στο Ψυχιατρικό Νοσοκομείο Σμιθ Γκρόουβ για 40 χρόνια μετά τη δολοφονική του επιδρομή στο Χάντονφιλντ, ετοιμάζεται να μεταφερθεί σε μια φυλακή υψίστης ασφαλείας. Οι δημοσιογράφοι στο τομέα του εγκλήματος Άαρον Κόρι και Ντάνα Χέινς επισκέπτονται το νοσοκομείο και, στη συνάντηση τους, ο Άαρον δείχνει τη μάσκα που φορούσε ο Μάικλ το 1978 στον ίδιο, χωρίς αποτέλεσμα. Την επόμενη ημέρα, καθώς τον μετέφεραν, ο Μάικλ φροντίζει το όχημα να τρακάρει, σκοτώνει έναν άνδρα και το γιο του και επιστρέφει στο Χάντονφιλντ.

Στο Χάντονφιλντ, η Λόρι Στρόουντ ζει ακόμη με το φόβο του Μάικλ· πίνει πολύ αλκοόλ, βγαίνοντας σπάνια έξω από το οχυρωμένο σπίτι της και είναι αποξενωμένη από τη κόρη της, Κάρεν, την οποία η πολιτεία πήρε από εκείνη στην ηλικία των 12. Το μόνο άτομο με το οποίο έχει επαφή είναι η κόρη της Κάρεν, Άλισον.

Το πρωί της 31ης Οκτώβριου, ο Μάικλ βλέπει τον Άαρον και τη Ντάνα να επισκέπτονται το τάφο της αδερφής του, Τζούντιθ. Τους ακολουθεί σε ένα βενζινάδικο όπου σκοτώνει και τους δυο, καθώς και ένα μηχανικό για την ολόσωμη φόρμα του, και παίρνει τη παλιά του μάσκα από το αυτοκίνητο του Άαρον. Ο αστυνόμος Φρανκ Χόκινς, ο οποίος συνέλαβε το Μάικλ το 1978, προσπαθεί να πείσει το Σερίφη Μπάρκερ σχετικά με το κίνδυνο που αποτελεί αφού μαθαίνει πως διέφυγε. Η Λόρι επίσης μαθαίνει για τη διαφυγή του Μάικλ και προσπαθεί να προειδοποιήσει τη Κάρεν, όμως εκείνη αγνοεί την ανησυχία της και παρακαλεί τη Λόρι να προχωρήσει με τη ζωή της.

Αργότερα εκείνη τη νύχτα, σε ένα πάρτι μεταμφιέσεων, η Άλισον βρίσκει το σύντροφο της, Κάμερον, να την απατά και φεύγει με το φίλο της, Όσκαρ. Εντωμεταξύ, ενώ προσέχει τη μικρή Τζούλιαν, η καλύτερη φίλη της Άλισον, Βίκι, και ο σύντροφος της, Ντέιβ, δέχονται επίθεση από το Μάικλ. Η Βίκι αυτοθυσιάζεται για να προστατεύσει τη Τζούλιαν. Ο αστυνόμος Χόκινς και η Λόρι ακούν στο ραδιόφωνο για το περιστατικό και πηγαίνουν στο σπίτι. Η Λόρι βλέπει το Μάικλ, πρόσωπο με πρόσωπο για πρώτη φορά μετά από 40 χρόνια. Αφού τον πυροβολεί στον ώμο, εκείνος διαφεύγει.

Ο Δρ. Ράνμπιρ Σάρτεϊν, ο ψυχίατρος του Μάικλ, πείθει το Σερίφη Μπάρκερ να τον αφήσει να προσφέρει τη βοήθεια του στην αναζήτηση του Μάικλ. Εντωμεταξύ, όταν ήταν στο δρόμο για να επιστρέψει στο σπίτι τους μετά από το πάρτι, ο Μάικλ βρίσκει και σκοτώνει τον Όσκαρ, όμως ο Σάρτεϊν καταφθάνει πάνω στην ώρα για να σώσει την Άλισον. Ο Χόκινς τότε προσπαθεί να σκοτώσει το Μάικλ αλλά ο Σάρτεϊν, που έχει αποκτήσει εμμονή με τα αινιγματικά κίνητρα του Μάικλ, επιτίθεται και αφήνει το Χόκινς να υποκύψει στα τραύματα του. Στη συνέχεια αποκαλύπτεται πως ο ψυχίατρος ενορχήστρωσε τη διαφυγή του Μάικλ για να τον μελετήσει «στην άγρια φύση». Ωστόσο, ο Μάικλ σκοτώνει το Σάρτεϊν και η Άλισον τρέχει μακριά από το σημείο. Τότε ο Μάικλ επιτίθεται και δολοφονεί δυο αστυνόμους που μπήκαν στο τόπο του εγκλήματος.

Ο Μάικλ οδηγεί το αυτοκίνητο των νεκρών αστυνόμων και κατευθύνεται για το σπίτι της Λόρι, όπου εκείνη και η Κάρεν έχουν συγκεντρωθεί με την Άλισον. Όταν ο σύζυγος της Κάρεν, Ρέι, βγαίνει στο δρόμο περιμένοντας να δει τους αστυνόμους, ο Μάικλ τον στραγγαλίζει. Η Λόρι καταφέρνει να πείσει τη Κάρεν να προστατευτεί προτού αρχίσει μια αναμέτρηση με το Μάικλ. Η Λόρι τραυματίζει το Μάικλ σοβαρά, όμως εκείνος τη μαχαιρώνει στη κοιλιά και τη σπρώχνει από ένα μπαλκόνι. Όταν ο Μάικλ πάει να ελέγξει το σώμα της Λόρι, το βλέπει να λείπει. Η Άλισον καταφθάνει και φωνάζει το όνομα της γιαγιάς της, παρασέρνοντας το Μάικλ και δίνοντας στη Κάρεν την ευκαιρία να τον πυροβολήσει στο σαγόνι. Η Λόρι ξαφνικά εμφανίζεται και επιτίθεται στο Μάικλ, παγιδεύοντας τον στο υπόγειο δωμάτιο ασφαλείας με τη βοήθεια των Κάρεν και Άλισον. Οι τρεις τους βάζουν φωτιά στο σπίτι και η Λόρι λέει αντίο στο Μάικλ προτού λιποθυμήσει και η κόρη και εγγονή της γρήγορα κάνουν οτοστόπ για να τη μεταφέρουν στο νοσοκομείο. Μια τελευταία σκηνή του υπόγειου προβάλλεται, με το Μάικλ να λείπει. Σε μια σκηνή μετά από τους τίτλους τέλους, η ανάσα του Μάικλ ακούγεται, δείχνοντας πως επέζησε.

Παραπομπές
----------

1. ↑  nmhh.hu/dokumentum/198182/terjesztett\_filmalkotasok\_art\_filmek\_nyilvantartasa.xlsx.
2. ↑  «Halloween». *British Board of Film Classification*. Αρχειοθετήθηκε από το πρωτότυπο στις 2 Ιανουαρίου 2020. Ανακτήθηκε στις 27 Οκτωβρίου 2018.
3. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 1 Φεβρουαρίου 2021. Ανακτήθηκε στις 31 Μαρτίου 2021. CS1 maint: Unfit url (link)

Εξωτερικοί σύνδεσμοι
--------------------

* Επίσημος ιστότοπος
* Σελίδα στο imdb.com
* Σελίδα στο allmovie.com

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 31154258012224152679
* LCCN: no2018155831

 |

 |